
Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 – ZF) Vlada Republike Slovenije izdaja

U R E D B O 


o izvajanju uredbe (EU) in izvedbene uredbe (EU) o novih živilih 

1. člen

(vsebina)

S to uredbo se določajo pristojni organi, prekrški in sankcije za izvajanje: 

– 
Uredbe (EU) 2015/2283 Evropskega parlamenta in Sveta z dne 25. novembra 2015 o novih živilih, spremembi Uredbe (EU) št. 1169/2011 Evropskega parlamenta in Sveta in razveljavitvi Uredbe (ES) št. 258/97 Evropskega parlamenta in Sveta ter Uredbe Komisije (ES) št. 1852/2001 (UL L št. 327 z dne 11. 12. 2015, str. 1), zadnjič spremenjene z Uredbo (EU) 2019/1381 Evropskega parlamenta in Sveta z dne 20. junija 2019 o preglednosti in trajnosti ocenjevanja tveganja v prehranski verigi v EU ter o spremembah uredb (ES) št. 178/2002, (ES) št. 1829/2003, (ES) št. 1831/2003, (ES) št. 2065/2003, (ES) št. 1935/2004, (ES) št. 1331/2008, (ES) št. 1107/2009, (EU) 2015/2283 in Direktive 2001/18/ES (UL L št. 231 z dne 6. 9. 2019, str. 1), (v nadaljnjem besedilu: Uredba 2015/2283/EU) in 

– 
Izvedbene uredbe Komisije (EU) 2017/2470 z dne 20. decembra 2017 o oblikovanju seznama Unije novih živil v skladu z Uredbo (EU) 2015/2283 Evropskega parlamenta in Sveta o novih živilih (UL L št. 351 z dne 30. 12. 2017, str. 72), zadnjič spremenjene z Izvedbeno uredbo Komisije (EU) 2025/1537 z dne 29. julija 2025 o spremembi Izvedbene uredbe (EU) 2017/2470 glede pogojev uporabe novega živila 3-fukozillaktoza, proizvedena z derivatnim sevom Escherichia coli BL21 (DE3) (UL L št. 2025/1537 z dne 30. 7. 2025), (v nadaljnjem besedilu: Izvedbena uredba 2017/2470/EU). 

2. člen

(pristojni organi)
(1) Pristojni organ za izvajanje in nadzor nad izvajanjem Uredbe 2015/2283/EU, Izvedbene uredbe 2017/2470/EU in te uredbe je Uprava Republike Slovenije za varno hrano, veterinarstvo in varstvo rastlin.

(2) Ne glede na prejšnji odstavek je pristojni organ za nadzor nad izvajanjem Uredbe 2015/2283/EU, Izvedbene uredbe 2017/2470/EU in te uredbe v delu, ki se nanaša na nova živila v prehranskih dopolnilih, živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo, Zdravstveni inšpektorat Republike Slovenije.
3. člen

(prekrški)
(1) Z globo od 2.000 do 18.000 eurov se za prekršek kaznuje pravna oseba, če da na trg neodobreno novo živilo ali če odobreno novo živilo uporablja v ali na živilih v nasprotju s pogoji uporabe ali zahtevami za označevanje (drugi odstavek 6. člena Uredbe 2015/2283/EU).

(2) Z globo od 800 do 9.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

(3) Z globo od 200 do 1.800 eurov se za prekršek iz prvega odstavka tega člena kaznuje odgovorna oseba pravne osebe, odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost.

(4) Z globo od 200 do 1.800 eurov se za prekršek iz prvega odstavka tega člena kaznuje tudi posameznik. 
4. člen

(višina globe v hitrem prekrškovnem postopku)

Za prekrške iz te uredbe se sme v hitrem postopku izreči globa tudi v znesku, ki je višji od najnižje predpisane globe, določene s to uredbo.

KONČNI DOLOČBI

5. člen

(prenehanje veljavnosti)

Z dnem uveljavitve te uredbe preneha veljati Uredba o izvajanju Uredbe Evropskega parlamenta in Sveta (ES) o novih živilih (Uradni list RS, št. 71/06 in 38/10).

6. člen

(začetek veljavnosti)
Ta uredba začne veljati petnajsti dan po objavi v Uradnem listu Republike Slovenije.

